1Ee, tomala'bihku'! Sitarruhna la kupau to barakka'-Na Roh Allataala. Madoangna' ke miissenni to katongananna.
2Ingaranni kumua ia tonna te'dapa miissen Puang, da'tan bangpa kamu' dipatuju sala ssompa dewata mamang.
3Iamo joo kupamanassan kamu' kumua, ia to tonapatuju Roh Allataala, moi mesa' tau te'da nalamangkada kumua, "Tampak ropu ia joo Puang Isa." Susi toomi joo te'da mesa' tau ngkullei mangkada kumua, "Puang to Isa!" ke te'dai napatujui Roh Allataala.
4Mangrupa-rupa barakka'-Na Roh Allataala, apa mesa'ri Ia.
5Mangrupa-rupa carana mpangjamanni to Puang, apa mesa'ri Ia.
6Mangrupa-rupa kapakullean pajan lan tangnga-tangngami, apa mesa' toori to Puang Allataala mbenki' joo kapakullean.
7Roh Allataala pada mbenki' barakka'-Na to la tapumelona sola ngasan.
8Den tau naben barakka' kamatongkoan mangkada, na den too to tau naben barakka' kamaccan mpamanassai to kadan-Na Puang Allataala. Mesa'ra Roh Allataala to mbenni.
9Ia bang una joo Roh Allataala to mesa'ra mbenni barakka' to mesa' tau namatappa' te'da susinna. Na ia to tau pira' naben barakka' mpamalagah tomasaki.
10Den tau naben barakka' mpugauk tanda mejangngaran, na ia to tolaenna naben barakka' mpangpeissenan pepasan-Na Puang Allataala. Na ia pole' o tolaenna, ia bang una joo Roh Allataala mbenni barakka' mpasilaenanni kumua umbonna to barakka' jio mai Roh Allataala, na umbonna to tangngia. Den toopa to naben barakka' kamaccan mangkada mpake basa mejangngaran. Naden too tolaen naben barakka' kamaccan mbattuanannii joo basa.
11Mesa'ra ia joo Roh Allataala to mpangben ngasanni joo. Pada naben barakka'-Na to tau, situru' pakkaeloran-Na.
12Mesa'ra to batang kale, apa buda lesoanna. Ia to Almaseh wa'ding dipasangrapang batang kale. Jaji, moi buda to lesoan-Na, mesa'ri Ia.
13Jaji, ia to kita' tomatappa' dipupenjaji ngasanmiki' mesa' lan Almaseh, nasaba' pada najio'miki' Roh Allataala. La kita' to-Yahudi, la kita' bangsa tangngia to-Yahudi, la kita' tokaunan, la kita' tomaradeka, pada ngasanmiki' ntarima mesa' Roh Allataala.
14Ia to batang kale te'da namesa'ra lesoanna, apa buda.
15Jaji, ia ke la nakua to aje, "Tangngiana' aku' lesoan batang kale, sanga tangngiana' aku' lima." Te'da na ia joo natangdireken lesoan batang kale.
16Ba'tu ia ke la nakua to talinga, "Tangngiana' aku' lesoan batang kale, sanga tangngiana' aku' mata." Te'da na ia joo natangdireken lesoan batang kale.
17Ia ke la sininna lesoan batang kale la menjaji mata, umbomo dikua la mangpesa'ding! Ba'tu ia ke la sininna lesoan batang kale la menjaji talinga, umbomo dikua la mangnguduk!
18Iamo joo Puang Allataalamora nnatoro'i anna pupenjajii buda rupanna to lesoan batang kale situru' pakkaeloran-Na.
19Ia ke la mesa'ra rupanna lesoan, te'damo to disanga batang kale.
20Jaji, moi buda to disanga lesoan, apa mesa'ra batang kale.
21Te'da nawa'ding mata ngkuanni to lima, "Te'da kuparalluiko!" Ba'tu ulu ngkuanni to aje, "Te'da kuparalluiko!"
22Sitonganna ia to lesoan batang kale to disanga malamma, kannori ia gajara taparallui.
23Na ia to lesoan batang kale to disanga te'da nadiangga', ia ora taben kadianggasan tongan. Ia to lesoan batang kale to mesirisan dikita, iamo tabuni melo.
24Ia to lesoan batang kale to te'da namesirisan dikita, te'damo naparallu dibuni. Susimi joo naatoro' melo memanmo ia Puang Allataala joo batang kale, anna ia to lesoan batang kale disanga tangmakeangga', iamo dipupenjaji makeangga'.
25Napugaukki susi joo, anna te'da nasitawa-tawa to batang kale, na ia to lesoan sisulle sipuinawa.
26Susimi joo, ianna den mesa' tomatappa' maparri', la mperasai ngasan too kamaparrisan to laenna. Na ia ke denni mesa' tomatappa' dipakala'bih, la turu' ngasan masannang to laenna.
27Ee, tomala'bihku' sola ngasan! Batang kale-Nai Almaseh to tomatappa', na ia to tomatappa' pada lesoan-Nai joo batang kale-Na Almaseh.
28Na mangkamo naatoro' Puang Allataala to jamaa napada mbenni jaman to tomatappa'. Bungahna den menjaji rasulu', mangpenduanna den menjaji nabi, mangpentallunna den menjaji guru, na sitarruhna den to tompugauk tanda mejangngaran, naden to diben barakka' mpamalagah tomasaki, barakka' ntulung padanna rupa tau, barakka' mangparenta, ba'tu barakka' mangkada mpake basa mejangngaran.
29Te'da namenjaji rasulu' ngasan, ba'tu nabi, iarika guru ngasan. Te'da na ia ngasan diben barakka' mpugauk tanda mejangngaran,
30ba'tu diben barakka' mpamalagah tomasaki, mangkada mpake mangrupa-rupa basa mejangngaran, iarika mbattuanannii joo basa mejangngaran.
31Iamo joo la mitongan-tonganni nnangahhi to barakka' kaminang parallu. Na la kupakitan kamu' to lalan kaminang melo.
bug_Latn bug_Latn bug_Latn sun_Latn sun_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bjn_Latn sun_Latn bug_Latn